次韻余司理路監嶽
作者：陳造
朝代：宋

paragraphs: 入山日正烈，出山雲忽濃。
身疑潤空青，旋覺霏雨濛。
歸來坐良夜，淙瀉如崩空。
縣知焦卷地，轉眼青芃芃。
似聞移晚秧，竭蹷不暇慵。
人計故新年，已判一倍豐。
此惠究所自，無乃西山龍。
澤物龍能之，叱使則天公。
我行與雨會，僅殺顔發紅。
地上螻蟻臣，渠敢貪天功。
兩公壯藻思，表表千夫雄。
新詩猥見予，拜賜豈所蒙。
得意筆生春，狀物斤成風。
生世有如願，兼得寧易逢。
此詩自宮商，爲君絃枯桐。
準擬鷄酒社，往和擊壤翁。